Resolució de 21 de juliol de 2016, d'estimació de la Reclamació 70/2016
Administració: Ajuntament de La Seu d'Urgell
Informació sobre les actuacions realitzades per l'Ajuntament en relació amb la queixa presentada respecte una activitat molesta exercida sense llicència.
S'ha de reconèixer el dret de la persona reclamant a accedir a la informació sol·licitada, que li concerneix directament i que ha de poder obtenir per tal d'emprendre les accions que consideri oportunes en defensa dels seus drets i interessos.
No s'hi poden oposar límits dels articles 21, 23 i 24 LTAIPBG, ja que no es demanen dades personals ni es posa en risc (sinó que, al contrari, es pretén impulsar) la investigació o la sanció de les possibles infraccions administratives que s'hagin comès.
Res no impedeix que els denunciants emprin la via del dret d'accés de la legislació de transparència per tal de conèixer les actuacions realitzades per l'Administració arran de la denúncia.
Ajuntament, Autoritzacions, Denúncies, Activitats molestes.
"En data 2/02/2015 vaig presentar una queixa per activitat sense permís municipal que s'estava exercint al primer pis, primera porta de l'immoble on visc i que genera moltes molèsties i situacions de risc per infants [número d'expedient].
En data 16/04/2015 vaig rebre resposta on es comprometien a entregar el requeriment a la propietària del pis per a que procedís a regularitzar la situació i a notificar les actuacions realitzades pels serveis tècnics de l'ajuntament pel meu coneixement i per ser part implicada.
Som a 29/02/2016 i, no només no he rebut cap notificació sinó que l'activitat continua, per tant, les molèsties i les situacions de risc també."
A la vista d'aquests fets, sol·licita que "em sigui detallat per escrit quan es va entregar a la propietària el requeriment, en quin moment va contestar i quines actuacions s'han pres al respecte des de l'ajuntament".
La GAIP és competent per conèixer d'aquesta reclamació perquè té per objecte una petició d'accés a informació pública adreçada a un ens local de Catalunya.
Per molt que es tracti d'una petició estretament relacionada amb una queixa sobre una activitat molesta realitzada sense llicència, activitat respecte la qual la persona reclamant vol que l'Ajuntament exerceixi les seves potestats d'inspecció i control, els termes en què es troba formulada ("sol·licit[o que] em sigui detallat per escrit quan es va entregar a la propietària el requeriment, en quin moment va contestar i quines actuacions s'han pres al respecte des de l'ajuntament") no permeten dubtar sobre la voluntat d'accedir a una determinada informació pública que l'Ajuntament té en el seu poder (article 2.b de la Llei 19/2014, del 29 de desembre, de transparència, accés a la informació pública i bon govern –LTAIPBG–).
En el marc de les competències que té atribuïdes, aquesta Comissió només es pot pronunciar sobre si la persona reclamant té o no dret a accedir a la informació sol·licitada, i no ja sobre les actuacions que l'Ajuntament hauria o no d'emprendre per tal d'atendre la queixa que es troba en l'origen de la petició d'informació.
El fet que la reclamació s'hagi interposat havent transcorregut més d'un mes des del moment en què l'Ajuntament hauria hagut de donar-hi resposta no pot impedir l'admissió a tràmit de la reclamació perquè, com és sabut, la jurisprudència ha considerat que, en els casos de silenci administratiu, el dret fonamental a la tutela judicial efectiva (article 24.1 de la Constitució) i l'equiparació material al supòsit menys greu de les notificacions defectuoses (aquelles en què existeix resolució expressa, degudament notificada, però sense contenir la indicació preceptiva dels recursos que es poden interposar, i en què el termini d'impugnació queda obert per exigència de l'article 58.3 de la Llei 30/1992, de 26 de novembre, de règim jurídic de les administracions públiques i del procediment administratiu comú) obliguen a deixar obert el termini d'impugnació (Sentència del Tribunal Constitucional 14/2006, de 16 de gener, i Sentència de la Sala 3a del Tribunal Suprem de 18 de setembre de 2007 –ECLI: ES:TS:2007:5893–, entre d'altres).
Aquesta jurisprudència ha estat recollida per la nova Llei 39/2015, d'1 d'octubre, del procediment administratiu comú de les administracions públiques, que entrarà en vigor el proper 2 d'octubre i que ja no sotmet a cap termini els recursos administratius que es poden interposar en cas de silenci administratiu, positiu o negatiu (articles 122.1 i 124.1).
Com s'ha vist als antecedents, la persona reclamant sol·licita a l'Ajuntament que li informi per escrit de les actuacions que ha dut a terme en relació amb la queixa presentada per aquella respecte una activitat molesta –suposadament de bar amb reservats annexos per a l'exercici de la prostitució– realitzada sense llicència a l'edifici on viu.
S'ha de reconèixer el dret de la persona reclamant a accedir a aquesta informació, que li concerneix directament i que ha de poder obtenir per tal d'emprendre les accions que consideri oportunes en defensa dels seus drets i interessos.
No s'hi poden oposar límits dels articles 21, 23 i 24 LTAIPBG, ja que no es demanen dades personals ni es posa en risc (sinó que, al contrari, es pretén impulsar) la investigació o la sanció de les possibles infraccions administratives que s'hagin comès (article 21.1.b LTAIPBG).
I res no impedeix que els denunciants emprin la via del dret d'accés de la legislació de transparència per tal de conèixer les actuacions realitzades per l'Administració arran de la denúncia.
Així ho reconeix el propi Ajuntament al lliurar de forma extemporània part de la informació sol·licitada (antecedent 5) i al admetre, a l'informe específic emès durant la tramitació d'aquesta reclamació (antecedent 6), que s'ha de concedir l'accés demanat.
Cal, tanmateix, completar la informació lliurada a la persona reclamant amb la indicació per escrit de les actuacions realitzades per altres departaments de l'Ajuntament diversos de l'Oficina Tècnica (en particular, per les dutes a terme per la Policia Local).
A la seva sol·licitud, la persona reclamant demana que se li informi per escrit de les "actuacions [que] s'han pres al respecte des de l'ajuntament ", i l'informe notificat el 2 de juny només detalla les realitzades pel Departament d'Oficina Tècnica, sense especificar, en particular, les dutes a terme per la Policia Local des que se li trasllada l'expedient a principis de 2016.
En cas que no consti que s'hagi realitzat cap actuació ulterior, s'ha d'indicar per escrit.